देश को महंगाई की आग में झोंकने में बीजेपी की भूमिका कम नहीं है. जिस तरह के अर्थशास्त्र को मनमोहन सिंह ने देश के गले में लटका दिया है महंगाई उसी के गर्भ से पैदा होती है. यह काम डॉ. मनमोहन सिंह ने पीवी नरसिम्हा राव की सरकार में वित्त मंत्री के रूप में करना शुरू किया था. आज उसे वे उस मुकाम तक पंहुचा चुके हैं जहां से उस से निजात पाना लगभग नामुमकिन है. बीजेपी वाले नेता वैसे तो डॉ. मनमोहन सिंह का विरोध करते हैं लेकिन उनकी आर्थिक राजनीति का कभी भी कोई विरोध नहीं करते, क्योंकि वे भी उसी राजनीति के पोषक हैं, क्योंकि दुनिया भर में शासक वर्गों की पार्टियां पूंजीवादी अर्थव्यवस्था का समर्थन करती हैं. विपक्ष की राजनीति पर नज़र रखने वाले लोगों का कहना है बीजेपी ने कभी भी मनमोहन सिंह के अर्थशास्त्र का विरोध नहीं किया है. उनकी पार्टी के सत्ता में बने रहने का और कांग्रेस के राजनीतिक कुप्रबंध का तो बीजेपी के प्रवक्ता बहुत ही शक्तिशाली विरोध करते हैं लेकिन जिस तरह की आर्थिक नीतियाँ कांग्रेस को चला रही है उसके कभी विरोध नहीं करते.